20 entitats catalanes d'arts escèniques i música representaran Catalunya al Performing Arts Market Seoul (PAMS) sota l'estand Catalan Arts del Departament de Cultura
Per primera vegada, Catalunya comptarà amb un estand institucional al Performing Arts Market Seoul (PAMS), organitzat pel Departament de Cultura, a través de l'Institut Català de les Empreses Culturals (ICEC) sota la seva marca d'internacionalització Catalan Arts, en el qual hi tindran representació 20 entitats del sector de les arts escèniques i de la música de Catalunya.
El PAMS, que tindrà lloc del 14 al 19 d'octubre a Seül, està organitzat pel Korean Arts Management Service (KAMS) amb el suport del Ministeri de Cultura de Corea del Sud.
Considerada una de les trobades centrals del sector de les arts performatives contemporànies a l'Àsia, i una ocasió per fer networking amb professionals d'arreu del món, la trobada té lloc anualment des del 2005 i aplega a més de 2.500 delegats.
L'estand de Catalunya al PAMS és un espai de treball obert als diferents professionals del sector dissenyat perquè hi puguin desenvolupar reunions de negoci, realitzar trobades amb homòlegs d'altres països i exposar la varietat i vitalitat de l'escena catalana.
Sota la marca internacional Catalan Arts, el Departament de Cultura vol donar un major impuls a l'activitat professional dels diferents agents del món de les arts en viu de Catalunya, tot oferint una imatge conjunta del sector.
L'estand (B2 27-28) acollirà representants de les 19 empreses i organitzacions següents, entre les quals hi ha tres dels mercats estratègics de Catalunya:
Companyies i associacions: Agente 129, Art Republic, Campi Qui Pugui, Ciatre, Fadunito i JAM, GN|MC Guy Nader | Maria Campos, Humanhood, La Companyia del Príncep Totilau, La Fura dels Baus, La Petita Malumaluga (amb estand propi B2 29), La Veronal, Physical Momentum
Mercats estratègics: FiraTàrrega, Mercat de Música Viva de Vic, Sismògraf
Festivals i espais: Danseu Festival, Mercat de les Flors, Grec Festival, Sâlmon< Festival / Graner Centre de Creació
Institucions: Institut Català de les Empreses Culturals – Generalitat de Catalunya
L'ICEC, sota la seva marca d'internacionalització Catalan Arts, ha publicat també un llibret d'entitats per oferir una difusió més àmplia de la participació dels representants catalans al PAMS.
A banda de les activitats que es duran a terme en el marc del Mercat, els professionals catalans tindran múltiples ocasions de visitar i establir relacions amb els principals centres de creació i festivals de Corea del Sud.
Destacada presència catalana a Corea del Sud
Durant el mes d'octubre també se celebrarà a la capital de Corea del Sud el SIDance Festival, Seoul International Dance, que tindrà lloc del 9 al 29 d'octubre, on hi actuaran les companyies catalanes de dansa La Veronal i GN|MC Guy Nader | Maria Campos, amb el suport de l'Institut Ramon Llull, així com els balears AuMents dansa-teatre i la companyia Maria Antònia Oliver, de la mà del Govern de les Illes Balears.
Així mateix, també cal destacar la presència a Corea de l'Institut de Cultura de Barcelona (ICUB) que assistirà al Seoul Music City Connection i al Seoul Street Arts Festival, complementant una important delegació de professionals catalans del sector de les arts en viu a Corea del sud.
La internacionalització de les empreses culturals catalanes
L'Institut Català de les Empreses Culturals (ICEC) és una institució pública que vetlla pel desenvolupament i la consolidació del sector creatiu català actuant com a palanca per a la seva professionalització.
Depenent del Departament de Cultura de la Generalitat de Catalunya, la institució assessora i acompanya en el seu creixement a les empreses catalanes dels sectors de les arts escèniques, les arts visuals, l'audiovisual, el llibre, la música i la cultura digital.
Catalan Arts és la marca utilitzada per l'ICEC per a la promoció internacional de les empreses culturals i creatives de Catalunya amb més de 10 anys de trajectòria.
Mitjançant la xarxa d'oficines de l'ICEC a Europa (Barcelona, Berlín, Brussel·les, Londres i París) es desplega tot un programa d'accions per connectar, assessorar i donar suport a les empreses creatives en la seva internacionalització.
Amb aquest objectiu, la marca Catalan Arts reforça la presència d'empreses i creacions catalanes a fires i esdeveniments internacionals.
Catalan Arts ofereix també tot tipus de materials i recursos tant als professionals catalans que cerquen desenvolupar els seus projectes internacionalment com als professionals d'altres països que cerquen produccions artístiques pels seus festivals o espais culturals.
Llibret de les entitats catalanes presents al PAMS 2017:
Per més informació, concertar una entrevista o sol·licitar material, no dubteu en posar-vos en contacte amb [EMAIL]